FI Euroopan unionin virallinen lehti CE 84/788

(2004/C 84 E/0885)

KIRJALLINEN KYSYMYS E-0414/04

esittäjä(t): Charles Tannock (PPE-DE) komissiolle

(17. helmikuuta 2004)

Aihe: Pohjoiskorealaisten pakolaisten kohtelusta Kiinan kansantasavallassa

Kiinan viranomaiset pidättivät äskettäin 12 pohjoiskorealaista pakolaista Pekingissä ja Quindaossa itärannikon satamassa Kaakkois-Pekingissä. Jos pakolaiset palautetaan Pohjois-Koreaan, heitä vastaan nostetaan syytteitä, heitä kidutetaan, heidät vangitaan ja jopa teloitetaan, koska he ovat uskaltaneet kyseenalaistaa johtajansa Kim Jung II:n hallinnon.

Kiinalaiset kristityt auttavat usein pohjoiskorealaisia pakolaisia ja vaarantavat oman vapautensa yrittäessään auttaa heitä turvaan.

On otettava huomioon, että Kiina allekirjoitti vuonna 1951 Yhdistyneiden Kansakuntien pakolaisten asemaa koskevan yleissopimuksen. Kiinaa sitoo siis periaate, jonka mukaan ihmisiä ei palauteta maahan, jossa he joutuisivat vakavien vainojen kohteeksi. Pohjois-Koreassa harjoitettavat vainot ovat tulleet selkeästi esiin Yhdistyneen kuningaskunnan lehdistön kauhistuttavissa väitteissä, joiden mukaan Pohjois-Koreassa käytetään järjestelmällisesti kaasukammioita miesten, naisten ja lasten teloittamisessa. Tuomitseeko komissio kansainvälisten velvoitteiden räikeän laiminlyönnin Pohjois-Koreassa? Osoittaako komissio myös, että Pohjois-Korean toimia ei voida sallia?

Christopher Pattenin komission puolesta antama vastaus

(18. maaliskuuta 2004)

Pohjois-Korea on nykyisin kansainvälisen yhteisön, myös Euroopan unionin, päähuolenaiheita. Komissiolla on eri kanavia, joiden avulla se voi tavata Pohjois-Korean hallituksen edustajia ja esittää huolensa. Ihmisoikeuskysymykset, joihin kuuluu myös Pohjois-Korean pakolaisten tilanne Kiinan rajalla, tuodaan säännöllisesti esiin näiden poliittisten tapaamisten aikana, viimeksi Pjongjangissa joulukuussa 2003 pidetyn virallisen keskustelukierroksen aikana. Komissio on johdonmukaisesti ilmaissut Pohjois-Korean viran- omaisille huolensa näiden ihmisten kohtelusta sen jälkeen, kun heidät oli palautettu Kiinasta Korean kansantasavaltaan. Komissio on kehottanut Korean kansantasavaltaa kunnioittamaan näiden kansalaisten perusoikeuksia.

Lisäksi EU ehdotti Korean kansantasavallan ihmisoikeustilanteesta Yhdistyneiden Kansakuntien (YK) ihmisoikeuskomissiossa vuonna 2003 päätöslauselmaa, joka hyväksyttiin 16. huhtikuuta 2003. Vuonna 2004 EU on valmistautunut ehdottamaan toista päätöslauselmaa, jossa korostetaan sen jatkuvaa huolta.

EU johtaa kahdenvälistä ihmisoikeuksia koskevaa vuoropuhelua Kiinana kanssa, ja kysymys Pohjois-Korean pakolaisista Kiinassa on myös tuotu säännöllisesti esiin tässä yhteydessä. EU:n johdonmukainen kanta on ollut pyytää Kiinan viranomaisia käsittelemään kysymystä maltillisella ja rakentavalla tavalla ja näin ollen soveltaa periaatetta olla karkottamatta näitä ihmisiä Geneven vuoden 1951 pakolaissopimuksen mukaisesti ja oikeuttaa YK:n pakolaiskomissaari pääsemään Pohjois-Korean ja Kiinan raja-alueelle. Viimeksi EU muistutti tästä kannastaan Kiinan viranomaiselle edellisellä ihmisoikeuksia koskeneella neuvottelukierroksella, joka pidettiin Dublinissa 26. ja 27. helmikuuta 2004. Lisäksi 18. helmikuuta EU:n troikka esitti Kiinan ulkoministerille virallisen yhteydenoton siitä, että Kiina oli pidättänyt ja pitänyt vangittuna Korean kansantasavallan kansalaisia, jotka olivat lähteneet kotimaastaan ja pyytäneet Kiinaa olemaan palauttamatta heitä väkivalloin Korean kansantasavaltaan.